CELEX: 32019D1930
Language: hu
Date: 2019-11-18 00:00:00
Title: A Bizottság (EU) 2019/1930 Végrehajtási határozata (2019. november 18.) az (EU) 2019/570 végrehajtási határozatnak a rescEU-képességek tekintetében való módosításáról (az értesítés a C(2019) 8130. számú dokumentummal történt) (EGT-vonatkozású szöveg)

20.11.2019   
               
               
                  HU
               
               
                  Az Európai Unió Hivatalos Lapja
               
               
                  L 299/55
               
            
         A BIZOTTSÁG (EU) 2019/1930 VÉGREHAJTÁSI HATÁROZATA
         (2019. november 18.)
         az (EU) 2019/570 végrehajtási határozatnak a rescEU-képességek tekintetében való módosításáról
         (az értesítés a C(2019) 8130. számú dokumentummal történt)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az uniós polgári védelmi mechanizmusról szóló, 2013. december 17-i 1313/2013/EU európai parlamenti és tanácsi határozatra (1) és különösen annak 32. cikke (1) bekezdésének g) pontjára,
         mivel:
         
                     (1)
                  
                  
                     Az 1313/2013/EU határozat meghatározza a rescEU jogi keretét. A rescEU egy uniós szintű tartalékkapacitás, melynek célja az olyan kezelhetetlen helyzetekben való segítségnyújtás, amelyekben a tagállami szinten meglévő és a tagállamok által az európai polgári védelmi eszköztár céljára rendelkezésre bocsátott képességek összessége nem elegendő a természeti és ember okozta katasztrófákra való hatékony reagálás biztosításához.
                  
               
                     (2)
                  
                  
                     Az (EU) 2019/570 bizottsági végrehajtási határozat (2) meghatározza a rescEU kezdeti összetételét a képességek és a minőségi követelmények tekintetében. A kezdeti rescEU-képességek repülőgépes és helikopteres légi erdőtűzoltó képességeket foglaltak magukban.
                  
               
                     (3)
                  
                  
                     Az 1313/2013/EU határozat 12. cikkének (2) bekezdésével összhangban a rescEU meghatározása során figyelembe kell venni az azonosított és újonnan felmerülő kockázatokat, az általános képességeket és az uniós szintű képességhiányokat. A rescEU-nak kiemelt figyelmet kell fordítania többek között a sürgősségi orvosi ellátás területére.
                  
               
                     (4)
                  
                  
                     Ami a sürgősségi orvosi ellátás területét illeti, az azonosított és újonnan felmerülő kockázatok, valamint az uniós szintű képesség és hiányosságok elemzése azt mutatja, hogy szükség van a katasztrófák áldozatainak kimentését lehetővé tevő evakuáló mentőrepülési rescEU-képességekre (a továbbiakban: MEDEVAC-képességek), valamint egy 3-as típusú sürgősségi segélyszolgálati csoportra (a továbbiakban: 3-as típusú EMT).
                  
               
                     (5)
                  
                  
                     Annak érdekében, hogy a rendkívül fertőző betegekről ne terjedhessen át a betegség más személyekre, két különböző típusú MEDEVAC-képességet kell biztosítani: a rendkívül fertőző betegségben szenvedő áldozatok evakuálására szolgáló képességet, valamint a más, nem fertőző betegségben szenvedő áldozatok evakuálását lehetővé tevő képességet.
                  
               
                     (6)
                  
                  
                     A sürgősségi segélyszolgálati csoport (a továbbiakban: EMT) egy orvosokból és más kulcsszemélyzetből álló, bevetésre kész csoport, amely megfelelő képzéssel és felszereléssel rendelkezik katasztrófa által érintett betegek kezeléséhez. Az Egészségügyi Világszervezet három kategóriába sorolja a sürgősségi segélyszolgálati csoportokat az általuk nyújtott ellátás szintjétől függően. Mivel jelenleg egyetlen tagállam sem rendelkezik olyan, 3-as típusú EMT-képességgel, amely képes lenne reagálni egy ilyen szintű klinikai ellátásra irányuló kormányzati kérésre, ez uniós szintű reagálási képességhiánynak minősül.
                  
               
                     (7)
                  
                  
                     A MEDEVAC- és a 3-as típusú EMT-képességek olyan képességek, amelyek lehetővé teszik az alacsony valószínűségű, de nagy hatású katasztrófákra való reagálást; megfelelő esetben és akkor ha az 1313/2013/EU határozat 32. cikke ha) pontjának megfelelően végrehajtási jogi aktusok rendelkeznek arról, hogy az ilyen képességek az alacsony valószínűségű, de nagy hatású kockázatok kezelésére szolgáló reagálási képességeknek minősülnek, teljes uniós pénzügyi támogatást kell nyújtani az ilyen képességek rendelkezésre állásának és bevethetőségének biztosítása érdekében.
                  
               
                     (8)
                  
                  
                     Az 1313/2013/EU határozat 12. cikke (2) bekezdésének végrehajtása érdekében a rescEU összetételét ki kell egészíteni MEDEVAC- és 3-as típusú EMT-képességekkel.
                  
               
                     (9)
                  
                  
                     Az 1313/2013/EU határozat 12. cikkének (4) bekezdése szerint a rescEU részét képező reagálási képességekre vonatkozó minőségi követelményeket a tagállamokkal folytatott konzultációt követően, elismert nemzetközi normák alapján kell megállapítani, amennyiben ilyen normák már léteznek.
                  
               
                     (10)
                  
                  
                     Mivel az evakuáló mentőrepülési képességekre vonatkozóan nem léteznek elismert nemzetközi normák, az ilyen képességekre vonatkozó minőségi követelményeknek az európai polgári védelmi eszköztár moduljaira vonatkozó, már meglévő általános követelményeken, valamint az uniós mechanizmuson belüli gyakorlati tapasztalatokon kell alapulniuk. A 3-as típusú EMT-képességekre vonatkozó minőségi követelményeknek az Egészségügyi Világszervezet minimumszabályain kell alapulniuk.
                  
               
                     (11)
                  
                  
                     Annak érdekében, hogy az 1313/2013/EU határozat 21. cikkének (3) bekezdésével összhangban uniós pénzügyi támogatást lehessen nyújtani az ilyen képességek fejlesztéséhez, meg kell határozni azok becsült összköltségét. A becsült összköltségeket az elszámolható költségeknek az említett határozat IA. mellékletében foglalt kategóriáit figyelembe véve kell megállapítani.
                  
               
                     (12)
                  
                  
                     Az (EU) 2019/570 végrehajtási határozatot ezért módosítani kell.
                  
               
                     (13)
                  
                  
                     Az e határozatban előírt intézkedések összhangban vannak az 1313/2013/EU határozat 33. cikkének (1) bekezdése szerinti bizottság véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2019/570 végrehajtási határozat a következőképpen módosul:
            
                        1.
                     
                     
                        Az 1. cikk a következőképpen módosul:
                        
                                    a.
                                 
                                 
                                    a b) pont helyébe a következő szöveg lép:
                                    
                                                „b)
                                             
                                             
                                                a képességek finanszírozása az 1313/2013/EU határozat 35. cikke szerinti átmeneti időszakban;”;
                                             
                                          
                              
                                    b.
                                 
                                 
                                    a szöveg a következő c) és d) ponttal egészül ki:
                                    
                                                „c)
                                             
                                             
                                                az evakuáló mentőrepülési rescEU-képességek becsült összköltsége;
                                             
                                          
                                                d)
                                             
                                             
                                                a 3-as típusú sürgősségi segélyszolgálati csoport tevékenységével összefüggő rescEU-képességek becsült összköltsége.”;
                                             
                                          
                              
                  
                        2.
                     
                     
                        A szöveg a következő 1a. cikkel egészül ki:
                        
                           „1a. cikk
                           Fogalommeghatározások
                           E határozat alkalmazásában:
                           
                                       (1)
                                    
                                    
                                       „evakuáló mentőrepülési képesség (MEDEVAC)”: rendkívül fertőző betegségben és nem fertőző betegségben szenvedő betegek – például intenzív ellátásra szoruló betegek, hordágyon rögzített testhelyzetben szállítandó betegek és könnyebben sérült betegek – légi úton történő kimentésére szolgáló reagálási képesség;
                                    
                                 
                                       (2)
                                    
                                    
                                       „3-as típusú EMT”: egy egészségügyi személyzetből és más kulcsszemélyzetből álló, bevetésre kész csoport, amely megfelelő képzéssel és felszereléssel rendelkezik katasztrófa által érintett betegek kezeléséhez, és komplex sebészeti fekvőbeteg-ellátást nyújt átirányított betegek számára, beleértve az intenzív betegellátási képességet is.”;
                                    
                                 
                     
                  
                        3.
                     
                     
                        a 2. cikk (1) és (2) bekezdésének helyébe a következő szöveg lép:
                        
                                    „(1)
                                 
                                 
                                    a rescEU a következő képességekből áll:
                                    
                                                —
                                             
                                             
                                                légi erdőtűzoltó képességek,
                                             
                                          
                                                —
                                             
                                             
                                                légi úton történő, egészségügyi célú evakuálásra szolgáló képességek,
                                             
                                          
                                                —
                                             
                                             
                                                sürgősségi segélyszolgálati csoporttal összefüggő képességek.
                                             
                                          
                              
                                    (2)
                                 
                                 
                                    Az (1) bekezdésben említett képességek magukban foglalják a következőket:
                                    
                                                a)
                                             
                                             
                                                repülőgépes légi erdőtűzoltó képességek;
                                             
                                          
                                                b)
                                             
                                             
                                                helikopteres légi erdőtűzoltó képességek;
                                             
                                          
                                                c)
                                             
                                             
                                                rendkívül fertőző betegek kimentésére szolgáló evakuáló mentőrepülési képesség;
                                             
                                          
                                                d)
                                             
                                             
                                                katasztrófák áldozatainak kimentésére szolgáló evakuáló mentőrepülési képesség;
                                             
                                          
                                                e)
                                             
                                             
                                                3-as típusú sürgősségi segélyszolgálati csoport: orvosi beutalóval érkező (átirányított) betegek fekvőbeteg-ellátása.”;
                                             
                                          
                              
                  
                        4.
                     
                     
                        A szöveg a következő 3a. és 3b. cikkel egészül ki:
                        
                           „3a. cikk
                           Az evakuáló mentőrepülési rescEU-képességek összköltsége
                           
                              (1)   Az evakuáló mentőrepülési rescEU-képességek becsült összköltségének kiszámításakor figyelembe kell venni az 1313/2013/EU határozat IA mellékletében említett valamennyi költségkategóriát.
                           
                           
                              (2)   A rendkívül fertőző betegek és a katasztrófák áldozatainak kimentésére szolgáló evakuáló mentőrepülési képességek becsült összköltsége tekintetében az 1313/2013/EU határozat IA. mellékletének 1. pontjában említett költségkategóriába tartozó költségeket a képességeknek az 1313/2013/EU határozat 12. cikkének (3) bekezdése szerinti megszerzése, bérlése vagy lízingelése idején érvényes piaci árak alapján kell kiszámítani. Amennyiben a tagállamok rescEU-képességeket szereznek meg, bérelnek vagy lízingelnek, a Bizottság rendelkezésére bocsátják az aktuális piaci árakat igazoló dokumentumokat, vagy ha az ilyen képességek egyes összetevőinek nincs piaci ára, akkor az említett igazoló dokumentumokkal egyenértékű bizonyítékokat.
                           
                           
                              (3)   A rendkívül fertőző betegek és a katasztrófák áldozatainak kimentésére szolgáló evakuáló mentőrepülési képességek becsült összköltsége tekintetében az 1313/2013/EU határozat IA. mellékletének 2. és 8. pontjában említett költségkategóriákba tartozó költségeket minden egyes többéves pénzügyi keret időtartama alatt legalább egyszer ki kell számítani a Bizottság rendelkezésére álló információk figyelembevételével, beleértve az inflációt is. Ezt a költséget a Bizottság éves pénzügyi támogatás nyújtása céljából használja fel.
                           
                           
                              (4)   Amennyiben legalább egy tagállam jelzi, hogy ilyen rescEU-képességeket szándékozik megszerezni, bérelni vagy lízingelni, ki kell számítani a (2) és (3) bekezdésben említett becsült összköltséget.
                           
                        
                        
                           3b. cikk
                           A 3-as típusú sürgősségi segélyszolgálati csoporttal összefüggő rescEU-képességek becsült összköltsége
                           
                              (1)   Az átirányított betegek számára a 3-as típusú sürgősségi segélyszolgálati csoport által nyújtott fekvőbeteg-ellátás becsült összköltségének kiszámításakor figyelembe kell venni az 1313/2013/EU határozat IA. mellékletében említett valamennyi költségkategóriát.
                           
                           
                              (2)   Az átirányított betegek számára a 3-as típusú sürgősségi segélyszolgálati csoport által nyújtott fekvőbeteg-ellátás becsült összköltsége tekintetében az 1313/2013/EU határozat IA. mellékletének 1. pontjában említett költségkategóriába tartozó költségeket a képességeknek az 1313/2013/EU határozat 12. cikkének (3) bekezdése szerinti megszerzése, bérlése vagy lízingelése idején érvényes piaci árak alapján kell kiszámítani. Amennyiben a tagállamok rescEU-képességeket szereznek meg, bérelnek vagy lízingelnek, a Bizottság rendelkezésére bocsátják az aktuális piaci árakat igazoló dokumentumokat, vagy ha az ilyen képességek egyes összetevőinek nincs piaci ára, akkor az említett igazoló dokumentumokkal egyenértékű bizonyítékokat.
                           
                           
                              (3)   Az átirányított betegek számára a 3-as típusú sürgősségi segélyszolgálati csoport által nyújtott fekvőbeteg-ellátás becsült összköltsége tekintetében az 1313/2013/EU határozat IA. mellékletének 2. és 8. pontjában említett költségkategóriákba tartozó költségeket minden egyes többéves pénzügyi keret időtartama alatt legalább egyszer ki kell számítani a Bizottság rendelkezésére álló információk figyelembevételével, beleértve az inflációt is. Ezt a költséget a Bizottság éves pénzügyi támogatás nyújtása céljából használja fel.
                           
                           
                              (4)   Amennyiben legalább egy tagállam jelzi, hogy ilyen rescEU-képességeket szándékozik megszerezni, bérelni vagy lízingelni, ki kell számítani a (2) és (3) bekezdésben említett becsült összköltséget.”;
                           
                        
                     
                  
                        5.
                     
                     
                        Az I. melléklet e határozat mellékletének megfelelően módosul.
                     
                  
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2019. november 18-án.
            
               
                  a Bizottság részéről
               
               Hrisztosz SZTILIANIDESZ
               
                  a Bizottság tagja
               
            
         
         
            (1)  HL L 347., 2013.12.20., 924. o.
         
         
            (2)  A Bizottság (EU) 2019/570 végrehajtási határozata (2019. április 8.) az 1313/2013/EU európai parlamenti és tanácsi határozat végrehajtására a rescEU-képességekkel összefüggésben alkalmazandó szabályok megállapításáról, valamint a 2014/762/EU bizottsági végrehajtási határozat módosításáról (HL L 99., 2019.4.10., 41. o.).
      
      
         
            MELLÉKLET
            Az I. melléklet a következő 3., 4. és 5. ponttal egészül ki:
            
               „3.   Rendkívül fertőző betegek kimentésére szolgáló evakuáló mentőrepülési képesség
               
               
                           Feladatok
                        
                        
                           
                                       —
                                    
                                    
                                       Rendkívül fertőző betegek légi úton történő szállítása – beleértve a repülés közbeni kezelést is – az Unió területén található speciális egészségügyi létesítményekbe.
                                    
                                 
                     
                           Képességek
                        
                        
                           
                                       —
                                    
                                    
                                       Repülésenként egy vagy több rendkívül fertőző beteg szállítására alkalmas légi jármű.
                                    
                                 
                                       —
                                    
                                    
                                       Nappali és éjszakai repülésre való képesség.
                                    
                                 
                     
                           Fő alkotóelemek
                        
                        
                           
                                       —
                                    
                                    
                                       Rendkívül fertőző betegek repülés közbeni orvosi kezelésére – beleértve az intenzív ellátást is – szolgáló rendszer (1):
                                       
                                                   —
                                                
                                                
                                                   egy vagy több, rendkívül fertőző beteg ellátására alkalmas, megfelelően képzett egészségügyi személyzet;
                                                
                                             
                                                   —
                                                
                                                
                                                   a rendkívül fertőző betegek izolálását és kezelését biztosító megfelelő eljárások a légi szállítás során.
                                                
                                             
                                                   —
                                                
                                                
                                                   kifejezetten rendkívül fertőző betegek repülés közbeni ellátására szolgáló fedélzeti műszaki és orvosi felszerelés;
                                                
                                             
                                 
                                       —
                                    
                                    
                                       Támogatás:
                                       
                                                   —
                                                
                                                
                                                   a rendkívül fertőző betegek számához és a repülés időtartamához igazított légi személyzet;
                                                
                                             
                                                   —
                                                
                                                
                                                   megfelelő eljárások a felszerelés és a hulladék elismert nemzetközi normáknak– ideértve a vonatkozó uniós jogszabályokat is – megfelelő kezelésére és mentesítésére.
                                                
                                             
                                 
                     
                           Önellátási képesség
                        
                        
                           
                                       —
                                    
                                    
                                       A modul felszerelésének tárolása és karbantartása.
                                    
                                 
                                       —
                                    
                                    
                                       A fontosabb, elsősorban a kárterületen való koordinációért felelős partnerekkel való kapcsolattartást biztosító felszerelés.
                                    
                                 
                     
                           Bevethetőség
                        
                        
                           
                                       —
                                    
                                    
                                       A felajánlás elfogadását követő legfeljebb 24 órán belüli mozgósíthatóság.
                                    
                                 
                                       —
                                    
                                    
                                       Interkontinentális evakuálás esetén képesség 12 repülési óra utántöltés nélküli teljesítésére.
                                    
                                 
                     4.   Katasztrófák áldozatainak kimentésére szolgáló evakuáló mentőrepülési képesség
               
               
                           Feladatok
                        
                        
                           
                                       —
                                    
                                    
                                       Katasztrófák áldozatainak légi úton történő szállítása az Unió területén található egészségügyi létesítményekbe.
                                    
                                 
                     
                           Képességek
                        
                        
                           
                                       —
                                    
                                    
                                       Légi jármű, amely képes legalább hat, intenzív ellátásra szoruló beteg szállítására, és a betegek hordágyon való vagy ülő helyzetben történő szállítására egyaránt alkalmas.
                                    
                                 
                                       —
                                    
                                    
                                       Nappali és éjszakai repülésre való képesség.
                                    
                                 
                     
                           Fő alkotóelemek
                        
                        
                           
                                       —
                                    
                                    
                                       Repülés közbeni orvosi kezelés, beleértve az intenzív ellátást is:
                                       
                                                   —
                                                
                                                
                                                   megfelelően képzett egészségügyi személyzet, amely képes fedélzeti egészségügyi ellátást nyújtani különböző típusú betegeknek;
                                                
                                             
                                                   —
                                                
                                                
                                                   kifejezetten különböző típusú betegek repülés közbeni, megfelelő és folyamatos ellátására szolgáló fedélzeti műszaki és orvosi felszerelés;
                                                
                                             
                                                   —
                                                
                                                
                                                   a betegek szállítását és repülés közbeni kezelését biztosító megfelelő eljárások.
                                                
                                             
                                 
                                       —
                                    
                                    
                                       Támogatás:
                                       
                                                   —
                                                
                                                
                                                   a betegek számához és típusához, valamint a repülés időtartamához igazított légi személyzet;
                                                
                                             
                                 
                     
                           Önellátási képesség
                        
                        
                           
                                       —
                                    
                                    
                                       A modul felszerelésének tárolása és karbantartása.
                                    
                                 
                                       —
                                    
                                    
                                       A fontosabb, elsősorban a kárterületen való koordinációért felelős partnerekkel való kapcsolattartást biztosító felszerelés.
                                    
                                 
                     
                           Bevethetőség
                        
                        
                           
                                       —
                                    
                                    
                                       A felajánlás elfogadását követő legfeljebb 24 órán belüli mozgósíthatóság.
                                    
                                 
                                       —
                                    
                                    
                                       Repülőgépek esetén képesség 6 repülési óra utántöltés nélküli teljesítésére.
                                    
                                 
                     5.   3-as típusú sürgősségi segélyszolgálati csoporttal összefüggő képességek: orvosi beutalóval érkező (átirányított) betegek számára nyújtott fekvőbeteg-ellátás
               
               
                           Feladatok
                        
                        
                           
                                       —
                                    
                                    
                                       A WHO globális EMT-kezdeményezésében leírt fekvőbeteg-ellátás és komplex sebészeti ellátás biztosítása átirányított betegek számára.
                                    
                                 
                     
                           Képességek
                        
                        
                           
                                       —
                                    
                                    
                                       A kezelésre vonatkozó minimumkövetelmények a WHO globális EMT-kezdeményezésében foglalt normákkal összhangban.
                                    
                                 
                                       —
                                    
                                    
                                       Éjjel-nappal nyújtott szolgáltatások (szükség esetén heti hét napon át, napi 24 órában).
                                    
                                 
                     
                           Fő alkotóelemek
                        
                        
                           
                                       —
                                    
                                    
                                       A WHO globális EMT-kezdeményezésében foglalt normák szerint.
                                    
                                 
                     
                           Önellátási képesség
                        
                        
                           
                                       —
                                    
                                    
                                       A csoportnak a bevetés teljes időtartama alatt biztosítania kell az önellátási képességet. A 2014/762/EU végrehajtási határozat 12. cikke, valamint a WHO globális EMT-kezdeményezésében foglalt normák együttesen alkalmazandók.
                                    
                                 
                     
                           Bevethetőség
                        
                        
                           
                                       —
                                    
                                    
                                       A felajánlás elfogadását követő legfeljebb 48–72 órán belüli mozgósíthatóság, valamint a helyszínen való működés képessége 5–7 napon belül.
                                    
                                 
                                       —
                                    
                                    
                                       Az Unión kívül a működés fenntartása legalább nyolc hétig, és az Unión belül legalább tizennégy napig.”
                                    
                                 
                     
            
               (1)  E rendszer részét képezheti a konténerben történő szállítás.